
AVIZ

asupra propunerii legislative pentru modificarea și completarea Legii Dialogului Social nr.62/2011

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea și completarea Legii Dialogului Social nr.62/2011, trimisă cu adresa Plx. 35 din 17 februarie 2016, înregistrată cu nr. 4C-11/170/2016 din 18 februarie 2016.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, proiectul de Lege în şedinţa din 15 februarie 2016.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 1 martie 2016.


Proiectul de Lege are ca obiect de reglementare modificarea Legii dialogului social nr.62/2011, în sensul că, în timpul mandatului reprezentanților aleși în organele de conducere ale organizațiilor sindicale precum și în termen de doi ani de la finalizarea acestuia, să nu li se poată modifica ori desface contractul individual de muncă pentru motive neimputabile lor din punct de vedere profesional, fără acordul scris al organului colectiv de conducere ales în aceste organizații sindicale.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 1095 din 13 octombrie 2015 și punctul de vedere al Consiliului Economic și Social nr. 2693 din 29 septembrie 2015, prin care reprezentanții părții sindicale și părții guvernamentale au avizat favorabil inițiativa legislativă iar reprezentanții părții patronale au avizat nefavorabil inițiativa legislativă.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a propunerii legislative.

În raport de obiectul şi conţinutul reglementării, propunerea legislativă face parte din categoria legilor organice.

